### Beslutningstema

Stillingtagen til dispensation til krav om afholdelse af valgmøde til Kulturelt Forum.

### Sagsfremstilling

Kulturelt Forums vedtægt angiver, at de skal indkalde til offentligt valgmøde inden 1. februar i året efter kommunalvalget, jf. § 3 stk. 1 i vedtægten. På dette valgmøde vælger kulturaktørene deres repræsentanter.

Kulturelt Forum havde planlagt det offentlige valgmøde til d. 13. januar 2022. I forbindelse med mødet var der planlagt indslag og underholdning, for at tiltrække flest mulige til mødet, og skabe interesse omkring Kulturelt Forums arbejde.

I henhold til de gældende restriktioner er det ikke muligt at holde valgmødet med det planlagte indhold d. 13. januar. På grund af det høje smittetryk generelt set, så ønsker Kulturelt Forum at udsætte valgmødet til et senere tidspunkt, hvor der kan ventes god tilslutning fra borgerne til at deltage i større åbne offentlige arrangementer. Kulturelt Forum forventer at holde valgmødet i 1. halvår 2022.

Kulturelt Forum ønsker derfor en dispensation i forhold til kravet om at holde valgmøde inden d. 1. februar. For at sikre at udvalgets opgaver fortsat løses, vil medlemmerne fra det afgående udvalg fortsætte, indtil de nye medlemmer er valgt og udpeget af Kommunalbestyrelsen.

### Fagchefen for Sundhed, Kultur og Frivillighed indstiller,

at Kultur- og Fritidsudvalget giver dispensation til at udsætte valgmøde og udpegning af nye medlemmer for Kulturelt Forum indtil udgangen af juni 2022, og
at indstillingen videresendes til Kommunalbestyrelsen.

Beslutning fra Kultur- og Fritidsudvalget, 12. januar 2022, pkt. 6:

Indstillingen anbefales.

### Beslutning

Indstillingen godkendt.